ฝ่ายค้าน ยื่นหนังสือถึงประธานสภาผู้แทนราษฎร ผ่านไปยังศาลรัฐธรรมนูญ ตรวจสอบคุณสมบัติ วาระ 8 ปี นายกรัฐมนตรี
นพ.ชลน่าน ศรีแก้ว ผู้นำฝ่ายค้านในสภาผู้แทนราษฎร ยื่นหนังสือถึงนายชวน หลีกภัย ประธานสภาผู้แทนราษฎร เพื่อส่งเรื่องต่อไปยังศาลรัฐธรรมนูญ ตรวจวาระการดำรงตำแหน่งของนายกรัฐมนตรี 8 ปี และขอให้ศาลมีคำสั่งให้นายกรัฐมนตรี หยุดปฏิบัติหน้าที่ในช่วงสูญญากาศ คือ หลังวันที่ 23 สิงหาคม และการพิจารณาของศาลรัฐธรรมนูญไม่เสร็จสิ้น เพราะเสี่ยงต่อการปฏิบัติหน้าที่โดยผิดกฎหมายและส่งผลให้เกิดความไม่พอใจของประชาชนตามมานพ.ชลน่าน กล่าวว่า หากนายกรัฐมนตรี พ้นจากตำแหน่ง จะมี 4 เหตุผลที่ไม่สามารถรักษาการได้ ประกอบด้วย เข้าลักษณะต้องห้าม ตามมาตรา 198 สามารถพิสูจน์ได้ว่านายกรัฐมนตรี ไม่มีความซื่อสัตย์ สุจริต ฝ่าฝืนหรือไม่ปฏิบัติตามมาตรฐานจริยธรรมอย่างร้ายแรง ทำความผิดตามรัฐธรรมนูญ 144 เกี่ยวกับงบประมาณ ส่วนพลเอก ประวิตร วงษ์สุวรรณ รองนายกรัฐมนตรี จะขึ้นมาเป็นรักษาการนายกรัฐมนตรี ได้ก็ต่อเมื่อ ศาลมีคำสั่งให้ พลเอก ประยุทธ์ หยุดปฏิบัติหน้าที่ แต่หากยุบสภาก่อนวันที่ 22 สิงหาคมนี้ ก็เป็นสิ่งที่สามารถทำได้ แต่เหตุผลที่จะใช้ยุบสภา ต้องคำนึงถึงข้อขัดแย้งระหว่างฝ่ายนิติบัญญัติหรือฝ่ายบริหารด้วย และยังไม่มีกฎหมายเลือกตั้งรองรับ จะเกิดสูญญากาศทางการเมือง จึงเชื่อว่านายกรัฐมนตรีจะไม่ยุบสภาภายหลังรับหนังสือ นายชวน กล่าวว่า สภาฯ จะตรวจสอบรายชื่อ ซึ่งคิดว่าไม่น่ามีปัญหาและสามารถส่งศาลรัฐธรรมนูญได้ภายใน 2-3 วันนี้